b"\n_START_ARTICLE_\nJupp Heynckes\n_START_SECTION_\nKarriere som spiller\n_START_PARAGRAPH_\nHeynckes spilte 385 kamper i Bundesliga og scoret 220 m\xc3\xa5l. Per juli 2008 ligger han p\xc3\xa5 tredjeplass p\xc3\xa5 scoringsstatistikken, bak Gerd M\xc3\xbcller (365 m\xc3\xa5l) og Klaus Fischer (268)._NEWLINE_Han debuterte for Borussia M\xc3\xb6nchengladbach i 1964 i andre divisjon, \xc3\xa5ret etter rykket de opp i Bundesliga. Han ble der i to \xc3\xa5r til, f\xc3\xb8r han gikk til Hannover 96, der han spilte i tre \xc3\xa5r. Han returnerte til M\xc3\xb6nchengladbach i 1970, og ble der til han la opp som spiller i 1978. I denne perioden vant han fire mesterskap (1971, 1975, 1976 og 1977), cupen i 1973 og UEFA-cupen i 1975.\n_START_SECTION_\nLandslagskarrieren\n_START_PARAGRAPH_\nHeynckes spilte 39 landskamper for Tyskland og scoret 14 m\xc3\xa5l. Han spilte finalen i EM 1972, da Tyskland slo Sovjetunionen 3-0. Han var ogs\xc3\xa5 med i troppen som vant VM 1974 p\xc3\xa5 hjemmebane, men han spilte bare en omgang i l\xc3\xb8pet av hele turneringen.\n_START_SECTION_\nTrenerkarrieren\n_START_PARAGRAPH_\nEtter at han la opp som spiller, var han trener for Borussia M\xc3\xb6nchengladbach i \xc3\xa5tte \xc3\xa5r, der han etterfulgte Udo Lattek. Fra 1987 til 1991 trente han Bayern M\xc3\xbcnchen, og vant to tyske mesterskap (1989 og 1990)._NEWLINE_Etter at han gikk til Eintracht Frankfurt i sesongen 1994-95, satte han ut trioen Anthony Yeboah, Jay-Jay Okocha og Maurizio Gaudino fra laget, som rykket ned. Etter dette hadde han opphold i klubbene CD Tenerife, Athletic Bilbao og Real Madrid (1997\xe2\x80\x9398). Der feiret han sin st\xc3\xb8rste triumf, da klubben kunne heve Mesterligatrof\xc3\xa9et for f\xc3\xb8rste gang p\xc3\xa5 32 \xc3\xa5r. Etter sesongslutt gikk han til SL Benfica f\xc3\xb8r han returnerte til Athletic Bilbao._NEWLINE_Heynckes gjorde et comeback i Bundesliga i sesongen 2003/04, da han tok over Schalke 04, men kontrakten ble opphevet i september 2004._NEWLINE_I mai 2006 ble han ansatt som ny trener i Borussia M\xc3\xb6nchengladbach, og 31. januar 2007 trakk han seg fra jobben etter 14 kamper p\xc3\xa5 rad uten seier. I 2009 hadde han et kort opphold som trener i Bayern M\xc3\xbcnchen. Han var trener for Bayer Leverkusen i perioden 2009 \xe2\x80\x93 2011. Igjen trener for Bayern M\xc3\xbcnchen fra 2011. Men han la opp som trener etter \xc3\xa5 ha vunnet trippelen med Bayern M\xc3\xbcnchen i sesongen 2012/13._NEWLINE_P\xc3\xa5 Ballon d'Or-gallaen i januar 2014 ble Heynckes tildelt prisen som \xc3\xa5rets trener for 2013."